MTN meubileer Dlamini-Zuma se huis in EthiopiëDie selfoonreus MTN het erken dat hy dr. Nkosazana Dlamini-Zuma, kommissie-voorsitter van die Afrika-Unie, se huis in Ethiopië gemeubileer het. Paul Norman, MTN se hoof van korporatiewe sake, het aan die Sunday Times gesê dat die maatskappy besluit het om meubels vir die huis in Addis Abeba te koop aangesien dit meer as tien jaar terug gemeubileer is. “MTN het gehoor gegee aan die Suid-Afrikaanse regering se beroep op Suid-Afrikaners om die nuwe kommissie-voorsitter van die AU te ondersteun … met meubels. Haar historiese verkiesing is ‘n groot sukses vir Suid-Afrika se buitelandse beleid. Sy is die eerste vrou in die organisasie se 50-jarige bestaan om die posisie te beklee.”. Volgens die berig word MTN ook verbind aan politici in markte elders in Afrika, insluitend die voormalige Liberiese president Charles Taylor en sy vriend Emmanuel Shaw. Albei word van oorlogsmisdade aangekla. In die Ivoorkus het MTN glo ook hulp verleen aan Laurent Gbagbo, wat tydens die burgeroorlog in die land as president uit die kussings gelig is. Die Sunday Times berig dat MTN gesê het hy sal voortgaan om geleenthede in ontwikkelende lande te ondersoek.